Swuh rep data pitana, anenggih nagari pundi ingkang kaeka adi dasa purwa, eka sawiji, adi luwih, dasa sapuluh, purwa wiwitan. Sanadyan kathah titahing dewa ingkang kasongan ing akasa, kasangga pratiwi, kapit ing samodra, katah ingkang sami anggana raras, boten wonten kados nagari ing Dwarawati ya Dwaraka. Mila kinarya bubuka, ngupayaa nagari sadasa tan antuk satunggal, ngupayaa nagari satus tan angsal kalih, sewu tan antuk sadasa. Mila winastan ing Dwarawati, palawanganing jagad, utawi wenganing rahsa, Dwaraka panggenan pambuka.
